**AIŠKINAMASIS RAŠTAS**

**PRIE SAVIVALDYBĖS TARYBOS SPRENDIMO „DĖL NEGYVENAMŲJŲ PATALPŲ TAIKOS PR. 81A-7, KLAIPĖDOJE, PERDAVIMO PAGAL PANAUDOS SUTARTĮ KLAIPĖDOS MIESTO SAVIVALDYBĖS VIEŠAJAI BIBLIOTEKAI“ PROJEKTO**

1. **Sprendimo projekto esmė, tikslai ir uždaviniai.**

Šiuo sprendimu Klaipėdos miesto savivaldybės taryba (toliau - Taryba) leidžia BĮ Klaipėdos miesto savivaldybės administracijai (toliau – administracija) perduoti penkerių metų terminui Klaipėdos miesto savivaldybės viešajai bibliotekai (toliau – biblioteka) valdyti ir naudotis pagal panaudos sutartį Klaipėdos miesto savivaldybės patikėjimo teise valdomą, valstybei nuosavybės teise priklausantį turtą – negyvenamąsias patalpas Taikos pr. 81A-7, Klaipėdoje, 218,44 kv. m bendrojo ploto, nuostatuose numatytai veiklai vykdyti.

**2. Projekto rengimo priežastys ir kuo remiantis parengtas sprendimo projektas.**

Lietuvos Respublikos Vyriausybė 2008 m. rugsėjo 24 d. nutarimu Nr. 952 perdavė Klaipėdos miesto savivaldybei negyvenamąsias patalpas - biblioteką Taikos pr. 81A-7, Klaipėdoje, 218,44 kv. m bendrojo ploto, valdyti, naudoti ir disponuoti jomis patikėjimo teise. Šios patalpos Tarybos 2008 m. lapkričio 27 d. sprendimu Nr. T2-386 buvo perduotos bibliotekai pagal panaudos sutartį.

Biblioteka pagal panaudos sutartį naudojamose patalpose įkūrė Debreceno filialo vaikų literatūros išdavimo punktą. Šiuo metu fonde turi daugiau kaip10 tūkst. dokumentų. Bibliotekoje užregistruota 1010 vaikų, kurie per metus apsilanko daugiau kaip 11 tūkst. kartų ir perskaito 15 tūkst. knygų. Pagal projektą „Bibliotekos pažangai“ šiame padalinyje sukurtos 5 kompiuterizuotos darbo vietos skaitytojams. Debreceno filialas bendradarbiauja su vaikų ir jaunimo klubu „Švyturys“, Klaipėdos Martyno Mažvydo pagrindine mokykla, Klaipėdos Gilijos pagrindine mokykla, Klaipėdos Hermano Zudermano gimnazija, lopšeliais darželiais: „Čiauškutė“, „Puriena“, „Svetliačok“. Patalpose nuolat vyksta renginiai vaikams: ekskursijos po biblioteką, vaikų kūrybinių darbų parodos, skaitymo valandėlės ir kt. Vaikų literatūros išdavimo punkto veiklai užtikrinti skirta 1,5 bibliotekininko etato.

Negyvenamųjų patalpų Taikos pr. 81A-7, Klaipėdoje, panaudos sutarties terminas baigėsi. Biblioteka pateikė administracijai prašymą sudaryti panaudos sutartį naujam terminui.

Atsižvelgiant į išdėstytą yra parengtas sprendimo projektas dėl leidimo BĮ Klaipėdos miesto savivaldybės administracijai perduoti penkerių metų terminui Klaipėdos miesto savivaldybės viešajai bibliotekai negyvenamąsias patalpas Taikos pr. 81A-7, Klaipėdoje, panaudos pagrindais.

**3. Kokių rezultatų laukiama.**

Atnaujinus panaudos sutartį biblioteka patalpose galės vykdyti nuostatuose numatytą veiklą: kaupti ir saugoti savivaldybės bendruomenės poreikius tenkinantį dokumentų fondą; aptarnauti vartotojus ir užtikrinti tolygų bibliotekos paslaugų prieinamumą visiems miesto vaikams; organizuos kultūrinius ir laisvalaikio renginius.

**4. Sprendimo projekto rengimo metu gauti specialistų vertinimai.**

Klaipėdos miesto savivaldybės administracijos Ugdymo ir kultūros departamento Kultūros skyrius 2014-01-13 raštu Nr. VS-266 pateikė siūlymą pratęsti panaudos sutartį bibliotekai naujam terminui, kadangi vaikų biblioteka patalpose Taikos pr. 81A-7, Klaipėdoje, veikia nuo 2009 m., yra vienintelė tokio pobūdžio biblioteka Pempininkų mikrorajone, ji gausiai lankoma vaikų ir yra reikalinga mikrorajono bendruomenei.

**5. Išlaidų sąmatos, skaičiavimai, reikalingi pagrindimai ir paaiškinimai.**

Nėra.

**6. Lėšų poreikis sprendimo įgyvendinimui.**

Nėra.

**7. Galimos teigiamos ar neigiamos sprendimo priėmimo pasekmės.**

Įgyvendinant šį sprendimą neigiamų pasekmių nenumatoma. Teigiamos pasekmės – biblioteka užtikrindama Klaipėdos miesto vaikams laisvą priėjimą prie spausdintų ir skaitmeninių informacijos išteklių, prisidės prie neformaliojo vaikų švietimo, teiks pagalbą mokymo procesui, ugdys vaikų informacinius gebėjimus.

Turto skyriaus vedėja Genovaitė Paulikienė